कमल हसन होरें दस्सेआ जे दशावतार इक मनोरंजक ते पारिवारिक फिल्म ऐ। आमतौर उप्पर एह्‌दे नां कन्नै लोकें गी एह भ्रम हुंदा ऐ जे एह कोई धार्मिक फिल्म होग ते एह्‌दे च लोकें गी भगवान दे दस अवतारें गी दिक्खने दा मौका थ्होग ब एह्‌दे च भगवान दे अवतारें दा गुणगान नेईं कीता गेआ ऐ। एह्‌दे च दस अवतार जरूर न ब, ओह् सामान्य इंसान दे दस बक्ख-बक्ख रूप न। एह् सब्भनै रूप स्हाड़े सामान्य जीवन दे हिस्से न जेह्‌दे कन्नै अस अक्सर रूबरू हुंदे रौह्‌ने आं। इनें बक्ख-बक्ख रूपें दी बक्ख-बक्ख खासियत, बक्ख-बक्ख चुनौतियां ते बक्ख-बक्ख समस्यां न जिनें गी पर्दे उप्पर दिक्खना ते समझना गै बेहतर होग। तमिल च बनी दशावतारम ते ओह्‌दे हिन्दी संस्करण दशावतार च फर्क दे बारे च उनें दस्सेआ जे दौनें फिल्में दी स्क्रिप्ट इक ऐ इस करिऐ इंदे च बड़ी मतिआं समानतां न। ब चूंकि दौनें फिल्में दी भाषा बक्ख-बक्ख ऐ इस करिऐ इंदे दर्शक बी बक्ख-बक्ख भाषा-भाषी न, क्हानी च निक्का-मुट्टा परिवर्तन बी कीता गेआ ऐ। दशावतारम जित्थे दक्खनी भारत दे दर्शकें गी ध्यान च रखिऐ बनाई गेई ही, उत्थे गै दशावतार हिन्दी सिनेदर्शकें लेई ऐ। एह् पुछे जाने उप्पर जे दशावतार दे बक्ख-बक्ख किरदारें दे मेकअप च उनें गी केईं घैंटें पसीना बहाना पेआ, कमल हसन होरें गलाया जे ओह् अपनी फिल्में च मेकअप ते गेटअप दा खास ख्याल रक्खदे न। अपनी आगामी हिन्दी फिल्में दे बारे च कमल हसन होरें गलाया जे ओह् फिलहाल कुसै फिल्म च कम्म नेईं करा करदे न, ब तौले गै बॉलीवुड दी फिल्मां साइन करने आह्‌ले न। उनें गलाया जे केईं फिल्मकारें उंदे कन्नै संपर्क कीता ऐ ते ओह् आपूं बी फ्ही बॉलीवुड च कम्म करने दे इच्छुक न। ओह् किश स्क्रिष्ट बी पढ़ा करदे न।